癸卯豫章貢闈酬贈教授張安叔
作者：曾丰
朝代：宋

paragraphs: 吾與子所居，相去二百里。
建昌吾之鄰，其實同郡耳。
已久聞姓名，不專爲科第。
論心雖所共，舉足若相避。
只今緣檄來，車柄初各指。
去矣信所之，偶然集於此。
相聞始相逢，同調更同事。
談諧出肺肝，議論到骨髓。
首遺垂蓋篇，至以馬班比。
愛我豈不深，恐非切磋意。
麻姑山氣偏，土物半仙劑。
枸杞雜黄精，猶未窮厥美。
清淑之所鍾，一代文章士。
翹翹南豐曾，挺挺旴江李。
豈獨華江西，往往國之瑞。
誰其繼此公，或者屬吾子。
更傾胸次高，莫道華端是。